Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 298/09)

Tämä tiedonanto julkaistaan 17. lokakuuta 2018 annetun komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Burgenland”

Viitenumero: PDO-AT-A0207-AM01

Tiedonannon päivämäärä: 21.2.2020

HYVÄKSYTYN MUUTOKSEN KUVAUS JA PERUSTELUT

Kuvaus ja perustelut

Hehtaarikohtaista enimmäismäärää on muutettava, koska viinitarhaluetteloa on alettu pitää yhdennetyn hallinto- ja valvontajärjestelmän vaatimusten mukaisesti.

YHTENÄINEN ASIAKIRJA

1. Tuotteen nimi

Burgenland

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

5. Laatukuohuviini

4. Viini(e)n kuvaus

Alkuperänimitystä ”Burgenland” voidaan käyttää viinistä ja laatukuohuviinistä sekä Sekt-kuohuviinistä. Burgenland-viiniä valmistetaan myös esimerkiksi merkinnöillä ”Kabinett”, ”Spätlese” ja ”Eiswein” varustettuina viineinä. Niihin liittyvät analyyttiset ominaisuudet esitetään tuote-eritelmässä. Ilmasto, maaperä, sijainti ja kirkas auringonpaiste takaavat hyvät viljelyolosuhteet Burgenlandin laajalle ja moni-ilmeiselle viinitarjonnalle. Viinien valikoima ulottuu kuplivista, hedelmäisistä valkoviineistä voimakkaiden, hyvärunkoisten punaviinien kautta makeisiin arvomerkinnällä varustettuihin viineihin (Prädikatsweine).

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

5. Viininvalmistusmenetelmät

a) Olennaiset viininvalmistusmenetelmät

Asianomaiset viininvalmistusmenetelmien rajoitukset

Alkuperänimityksen ”Burgenland” viineille sallitaan kaikki viininvalmistusmenetelmät, joista säädetään suojatulla alkuperämerkinnällä varustetun viinin osalta asetuksessa (EU) 2019/934 ja asetuksessa (EU) 2019/935, lukuun ottamatta käsittelyä kaliumsorbaatilla ja dimetyylidikarbonaatilla. Viinien happamuutta voidaan vähentää asetusten (EU) 2019/934 ja (EU) 2019/935 mukaisesti. Itävallan maatalous-, alue- ja matkailuministeri päättää mahdollisesta happamuuden lisäämisestä kasvukaudella vallitsevien sääolojen perusteella. Viinien happamuuden lisäämistä koskevat edellytykset määritellään asetuksissa (EU) 2019/934 ja (EU) 2019/935.

Erityiset viininvalmistusmenetelmät (mukaan lukien väkevöiminen) määräytyvät tapauskohtaisesti valitun perinteisen tuotantotavan mukaan, ja ne esitetään tuote-eritelmässä.

b) Enimmäistuotokset

10 000 kg rypäleitä hehtaaria kohti

6. Rajattu maantieteellinen alue

Alkuperänimityksen ”Burgenland” maantieteellinen alue kattaa koko Burgenlandin osavaltion Itävallassa.

7. Pääasiallinen rypälelajike / pääasialliset rypälelajikkeet

Zweigelt – Rotburger

Welschriesling

Grüner Veltliner – Weißgipfler

Zweigelt – Blauer Zweigelt

8. Yhteyden/yhteyksien kuvaus

Burgenlandin viininviljelyalueen maaperä on etenkin Neusiedlerjärven koillisrannalla lössimaata ja mustaa multaa. Seewinkelin alueella esiintyy lisäksi sora- ja hiekkamaata sekä suolaisia maalajeja. Leitha-vuoriston rinteillä esiintyy kalkki- ja liuskemaalajeja, ja Mittelburgenlandin maaperälle ominaisia ovat raskaat savimaat.

Kuivat, kuumat kesät ja kylmät, vähälumiset talvet ovat luonteenomaisia alueen ilmastolle. Suuri ilmankosteus ja syyssumut edistävät ennen kaikkea Seewinkelin alueella ja Rustia ympäröivällä alueella botrytis-jalohomeen muodostumista arvomerkinällä varustettujen viinien, kuten Beerenauslese ja Trockenbeerenauslese, tuottamista varten. Neusiedlerjärvellä on tärkeä tehtävä ilmaston sääntelijänä. Sen vesi- ja kaislikkopinta-ala on 300 neliökilometriä, ja sen ansiosta alueella vallitsee erityinen mikroilmasto. Burgenlandin viininviljelyalueella tuotetaan valko- ja punaviiniä suunnilleen yhtä paljon. Valkoviinin päälajikkeet ovat Welschriesling ja Grüner Veltliner. Punaviinien tärkein lajike on Zweigelt, perinteisesti kypsytettynä ja hedelmäisenä tai voimakkaana, tiiviinä punaviininä. Myös arvomerkinnällä varustettuja viinejä, kuten Trockenbeerenauslese ja Eiswein, valmistetaan huomattavassa määrin. Viinien aistinvaraisten ominaisuuksien kirjo ulottuu raikkaista, hedelmäisistä valkoviineistä täyteläisten punaviinien kautta makeisiin arvomerkinnällä varustettuihin viineihin. Lössi- ja savimaat sekä musta multa soveltuvat hyvin voimakkaiden, tiiviiden punaviinien valmistukseen. Hiekka-, liuske- ja soramaat muodostavat niiden ohella perustan hedelmäisille, täyteläisille valkoviineille. Viinien lajikkeelle tunnusomaisen aromin saa parhaiten esille Neusiedlerjärven mikroilmasto, jossa yöt ovat kesälläkin viileät. Burgenlandin eteläosassa Eisenbergin rinteillä viljeltäville viineille on ominaista hienostunut mineraalinen vivahde.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Itävallan viinilain mukaisesti alkuperämerkinnällä ”Burgenland” varustettua viiniä voidaan Sekt-kuohuviiniä ja laatukuohuviiniä lukuun ottamatta saattaa markkinoille vain laatuviinin tarkastusnumerolla (staatliche Prüfnummer) varustettuna. Tarkastusnumeron myöntämiseksi kaikista viineistä, jotka on määrä saattaa markkinoille alkuperämerkinnällä ”Burgenland” varustettuna, otetaan näyte, jolle tehdään analyyttiset ja aistinvaraiset tutkimukset (järjestelmällinen valvonta). Aistinvaraisessa tutkimuksessa viinit tutkii virallinen viininmaistajien arviointikomitea. Virallinen arviointikomitea koostuu kuudesta viininmaistajasta ja komitean puheenjohtajasta. Näytteet annetaan viininmaistajille nimettöminä. Tarkastuslomakkeelle on merkitty vain arviointiin tarvittavat tiedot, kuten perinteinen nimitys (laatuviini, Spätlese jne.), lajike ja vuosikerta. Viininmaistajat arvioivat oman kokemuksensa ja käytettävissä olevien vertailuviinien perusteella, ovatko tutkittavat viinit lajikkeelle, vuosikerralle ja perinteiselle nimitykselle tunnusomaisia ja kaupan vaatimusten mukaisia (virheettömiä). Makua koskevaan kysymykseen vastataan joko kyllä tai ei. Kielteinen arvio on perusteltava kirjallisesti. Näyte täyttää vaatimukset aistinvaraisten ominaisuuksien osalta, kun maistajien enemmistö on antanut myönteisen arvion. Jos arviot jakautuvat tasan eli 3:3, näyte annetaan toisen arviointikomitean arvioitavaksi. Jos arviot jakautuvat toistamiseen tasan, arviointitulos katsotaan kielteiseksi.

Linkki eritelmään

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUVL L 9, 11.1.2019, s. 2.